### NN 81/2024 (10.7.2024.), Odluka o naknadi za razvoj trgovačkog društva Komunalno d.o.o., Vrgorac

Komunalno d.o.o. Vrgorac

1394

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17i 66/19) i članka 23. stavka 1. postavka 4. Zakona o vodnim uslugama (»Narodne novine«, 66/19), Skupština trgovačkog društva Komunalno d.o.o., na svojoj sjednici održanoj 27. lipnja 2024. u skladu s člankom 24. stavkom 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Komunalno d.o.o. (dalje u tekstu: javni isporučitelj vodnih usluga) koje čine područja: Grad Vrgorac, Grad Ploče – naselja: Staševica, Crpala i Spilice, Općina Pojezerje, Općina Podgora – naselje Brikva i Općina Zagvozd – naselje Župa, plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe i/ili javne odvodnje.

Ova Odluka ne primjenjuje se na korisnike vodne usluge javne vodoopskrbe putem autocisterni na uslužnom području javnog isporučitelja vodnih usluga.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Za korisnike vodnih usluga priključene na sustav javne odvodnje, koji nisu priključeni na sustav javne vodoopskrbe, osnovica naknade za razvoj je jedinica mjere kubični metar (m3) isporučene vodne usluge javne odvodnje.

Članak 4.

Naknada za razvoj uvodi se u jednoj visini na uslužnom području, i iznosi 0,45 € po osnovici iz stavka 3. ove Odluke (€/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za 2024. – 2027., koji je objavljen na internetskoj stranici www.komunalno-vrgorac.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

(Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.)

Članak 8.

Nadzor nad obračunom i naplatom naknada za razvoj provodi predstavničko tijelo jedinice lokalne samouprave Grada Vrgorca.

Članak 9.

Stupanjem na snagu ove Odluke, prestaje važiti:

1. Odluka o naknadi za razvoj na području pružanja vodnih usluga Komunalno d.o.o. donesena na sjednici Skupštine Duštva održane brojčane oznake: 305-5/22-6, od 24. lipnja 2022. godine.

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu kasnijim od sljedećih datuma: 1. srpnja 2024. godine, ili osmoga dana od dana objave u »Narodnim novinama«. Ova Odluka objavljuje se i na mrežnoj stranici javnog isporučitelja vodnih usluga koji ju je dužan putem mrežne stranice držati dostupnom javnosti za cjelokupno vrijeme njezina važenja.

Isporučitelj vodnih usluga dužan je ovu Odluku dostaviti u roku od 5 dana od njenog stupanja na snagu Vijeću za vodne usluge.

Klasa: 307-04/24-01/01

Urbroj: 2195-1-220-1-24-5

Vrgorc, 27. lipnja 2024.

Predsjednik
 Skupštine Komunalno d.o.o.
 Mile Herceg, dipl. ing. građ., v. r.